# Mnawazingatia Karia, Morocco lakini

## Muktasari:

**Stars ilifuzu baada ya kuifunga Guinea bao 1-0, na ni wazi atapongezwa kila mmoja kwa nafasi yake kwenye hatua hiyo kubwa ya maendeleo, hata hivyo, kuna majina mawili lazima yapewe maua yao kwa upekee kwenye hili.**

TANZANIA inaendelea kutanua uzoefu kwenye michuano ya kimataifa baada ya kufuzu fainali za Afcon zitakazofanyika mwakani, Morocco, ikiwa ni kwa mara ya nne katika historia ya nchi.

Stars ilifuzu baada ya kuifunga Guinea bao 1-0, na ni wazi atapongezwa kila mmoja kwa nafasi yake kwenye hatua hiyo kubwa ya maendeleo, hata hivyo, kuna majina mawili lazima yapewe maua yao kwa upekee kwenye hili.

Watu hawa ni Rais wa Shirikisho la Soka Tanzania (TFF), Wallece Karia ambaye katika utawala wake ameipeleka Stars mara tatu kwenye fainali hizo sambamba na Kocha Hemed Suleiman 'Morocco'.

Tuanze na Karia. Utawala wake umefanya makubwa ikiwamo Stars kutinga kwenye fainali tatu za Afcon rekodi ambayo inatakiwa kuheshimiwa. Itakumbukwa kabla ya kuingia madarakani, Stars ilikuwa imefuzu mara moja tu, Mwaka 1980.

Akiwa katika kipindi cha pili cha uongozi wake TFF, Stars inafuzu kwa mara ya tatu tangu mwaka 2019, na mara mbili mfululizo 2023 na mwakani 2025.

Ikumbukwe, mwaka 2027, Tanzania kwa kushirikiana na Kenya na Uganda zitaandaa fainali hizi na hivyo Stars itakuwa imefuzu moja kwa moja sambamba na Harambee Stars na The Cranes na hivyo, itakuwa ni mara ya tatu mfululizo na mara ya tano kwa Stars kucheza fainali hizi katika historia ya nchi.

Mbali na Stars pia utawala wa Karia umezipeleka timu zingine za Twiga Stars kwenye fainali kama hizo za Wafcon kwa wanawake, pia Ngorongoro Herroes nayo ikishiriki fainali kama hizo kwa timu za umri wa chini ya miaka 20, mashindano yote haya yatafanyika mwakani.

Hii ni rekodi ya kibabe ambayo Karia anatakiwa kupongezwa na kuungwa mkono katika kuzifanya sasa timu hizi zinakwenda kwenye mashindano hayo na kuleta mafanikio chanya.

**MOROCCO WA REKODI**

Morocco ameweka rekodi ya kuwa kocha msaidizi kwenye fainali tatu mfululizo na safari hii akiwa kama kocha wa muda akishika nafasi ya Mualgeria Adel Amrouche ambaye alisimamishwa.

Fainali za kwanza kwa Morocco ni zilizofanyika Misri mwaka 2029 akiwa msaidizi wa Mnigeria Emmanuel Amunike, kisha akaenda Ivory Coast akiwa na Amrouche na njiani akashika majukumu ya kuwa kaimu kocha mkuu baada ya Mualgeria huyo kusimamishwa na Shirikisho la Soka Afrika (CAF) akiwa katikati ya mashindano na sasa kuna asilimia kubwa atakuwa kwenye benchi hilo kwenye fainali zijazo.

Miaka yote ambayo Stars imeshiriki Afcon, imemaliza ikiwa mkiani lakini ni mara moja pekee ikavuna pointi mbili katika fainali za mwaka 2023 kwa mechi ambazo alisimamia Morocco ikitoa sare mbili na mara ya mwisho timu hiyo kupata pointi ilikuwa ni mwaka 1980 ilipomaliza na pointi moja.

Morocco anatakiwa kutazamwa kwa jicho la tofauti kwa kuungwa mkono na siyo kumdharau ili ahakikishe timu hiyo inakwenda kufanya vizuri katika fainali zijazo kama sio za mwaka 2027.

Hili la Morocco litufundishe kutokana na yaliyotokea kwa Ivory Coast iliyoingia kwenye fainali zilizopita ikiwa mwenyeji nabenchi lao likiwa na kocha Mfaransa Jean-Louis Gasset aliyetimuliwa katikati ya fainali hizo baada ya kuanza vibaya.

Baada ya taifa hilo kumtimua Gasset likafanya maamuzi magumu la kumpa nafasi kocha mzawa aliyekuwa msaidizi wa Mfaransa huyo, Emerse Fae kisha kubadilisha haraka timu hiyo ikarejea kwenye njia ya ushindi hadi kuchukua taji hilo.

Morocco anatakiwa aheshimiwe kwa kupewa mkataba endapo kesi ya Amrouche au mkataba wake utamalizika, kisha apewe nguvu na Shirikisho la Soka Tanzania (TFF) na Serikali ili apate nguvu ya kwenda kuliongoza taifa kwa mafanikio zaidi katika fainali zinazokuja.